CELEX: 32022R0076
Language: et
Date: 2021-09-22 00:00:00
Title: Komisjoni delegeeritud määrus (EL) 2022/76, 22. september 2021, millega täiendatakse Euroopa Parlamendi ja nõukogu määrust (EL) 2019/2033 regulatiivsete tehniliste standarditega, millega määratakse kindlaks K-teguri „päevane kauplemismaht“ (K-DTF) koefitsientide kohandused (EMPs kohaldatav tekst)

20.1.2022   
               
               
                  ET
               
               
                  Euroopa Liidu Teataja
               
               
                  L 13/1
               
            
         KOMISJONI DELEGEERITUD MÄÄRUS (EL) 2022/76,
         22. september 2021,
         millega täiendatakse Euroopa Parlamendi ja nõukogu määrust (EL) 2019/2033 regulatiivsete tehniliste standarditega, millega määratakse kindlaks K-teguri „päevane kauplemismaht“ (K-DTF) koefitsientide kohandused
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 27. novembri 2019. aasta määrust (EL) 2019/2033, mis käsitleb investeerimisühingute suhtes kohaldatavaid usaldatavusnõudeid ning millega muudetakse määrusi (EL) nr 1093/2010, (EL) nr 575/2013, (EL) nr 600/2014 ja (EL) nr 806/2014, (1) eriti selle artikli 15 lõike 5 kolmandat lõiku koostoimes artikli 15 lõike 5 punktiga c,
         ning arvestades järgmist:
         
                     (1)
                  
                  
                     Päevane kauplemismaht (DTF) arvutatakse tehingute mahu alusel. Suurema kauplemismahu tinginud asjaolud võivad seega sundida oma arvel kauplevaid investeerimisühinguid, sealhulgas turutegijaid, oma kauplemistegevust vähendama. See võib vähendada turu likviidsust, mis omakorda võib kahjustada finantsstabiilsust. Sellest tulenevalt tuleks selliste asjaolude tõttu kohandada K-DTFi koefitsiente nii, et need ei pärsiks kauplemistegevust. Kui asjaolude tõttu kauplemismaht väheneb, neid kaalutlusi ei kohaldata ja seetõttu peaksid K-DTFi koefitsientide kohandused põhinema üksnes suure volatiilsusega perioodide kauplemismahtudel.
                  
               
                     (2)
                  
                  
                     Kui K-DTFi nõuded halvenenud turutingimustes on liiga ranged ja finantsstabiilsust kahjustavad, tuleks määruse (EL) 2019/2033 artikli 15 lõikes 2 osutatud koefitsienti kohandada nii, et see oleks väiksem kui kõnealuse artikli tabelis 1 esitatud koefitsient, et K-DTF ei pärsiks kauplemist.
                  
               
                     (3)
                  
                  
                     Võttes arvesse, et määruse (EL) 2019/2033 artikli 15 lõike 5 punktis c on osutatud komisjoni delegeeritud määruses (EL) 2017/578 (2) osutatud halvenenud turutingimustele, peaks halvenenud turutingimuste perioodide alguse ja lõpu aeg olema kooskõlas delegeeritud määruse (EL) 2017/578 (milles käsitletakse halvenenud turutingimuste kindlakstegemist kauplemiskoha poolt) artikli 6 lõikega 2.
                  
               
                     (4)
                  
                  
                     Kohandatud K-DTFi arvutamisel peaksid halvenenud turutingimused hõlmama juhtumeid, kus kauplemismahu ja hinna lühiajalised muutused mõjutavad oluliselt K-DTFi arvutamist. Kuna halvenenud turutingimused võivad kesta määramata aja, sealhulgas ka ainult mõne minuti, peaksid kohandatud koefitsiendid suutma kajastada sellise päevase kauplemismahu väärtust, mis leiab aset mis tahes eri kestusega perioodidel.
                  
               
                     (5)
                  
                  
                     Käesolev määrus põhineb Euroopa Pangandusjärelevalve poolt pärast Euroopa Väärtpaberiturujärelevalvega konsulteerimist komisjonile esitatud regulatiivsete tehniliste standardite eelnõul.
                  
               
                     (6)
                  
                  
                     EBA on korraldanud avalikud konsultatsioonid käesoleva määruse aluseks olevate regulatiivsete tehniliste standardite eelnõu kohta, analüüsinud võimalikke seonduvaid kulusid ja tulusid ning küsinud nõu Euroopa Parlamendi ja nõukogu määruse (EL) nr 1093/2010 (3) artikli 37 kohaselt loodud pangandussektori sidusrühmade kogult,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            K-DTFi koefitsientide kohandused
            
               1.   Määruse (EL) 2019/2033 artikli 15 lõike 2 tabelis 1 osutatud K-DTFi koefitsientide kohandused määratakse juhul, kui delegeeritud määruses (EL) 2017/578 osutatud halvenenud turutingimustes tunduvad K-DTFi nõuded olevat liiga ranged ja finantsstabiilsust kahjustavad, nagu on osutatud määruse (EL) 2019/2033 artikli 15 lõike 5 punktis c, kasutades järgmist valemit:
               
                           a)
                        
                        
                           K-DTF kassatehingute koefitsient:
                           Cadj = C * (DTFexcl/DTFincl)
                           kus:
                           
                                       Cadj
                                    
                                    
                                       =
                                    
                                    
                                       kohandatud koefitsient
                                    
                                 
                                       C
                                    
                                    
                                       =
                                    
                                    
                                       määruse (EL) 2019/2033 artikli 15 lõike 2 tabelis 1 esitatud koefitsient
                                    
                                 
                                       DTFexcl
                                    
                                    
                                       =
                                    
                                    
                                       määruse (EL) 2019/2033 artikli 33 kohaselt hinnatud kassatehingute DTF, v.a artiklis 2 osutatud halvenenud turutingimustes toimunud mis tahes kassatehingute väärtus; ning
                                    
                                 
                                       DTFincl
                                    
                                    
                                       =
                                    
                                    
                                       määruse (EL) 2019/2033 artikli 33 kohaselt hinnatud kassatehingute DTF, sealhulgas artiklis 2 osutatud halvenenud turutingimustes toimunud mis tahes kassatehingute väärtus;
                                    
                                 
                     
                           b)
                        
                        
                           K-DTF tuletisinstrumentide koefitsient:
                           Cadj = C * (DTFexcl/DTFincl)
                           kus:
                           
                                       Cadj
                                    
                                    
                                       =
                                    
                                    
                                       kohandatud koefitsient
                                    
                                 
                                       C
                                    
                                    
                                       =
                                    
                                    
                                       määruse (EL) 2019/2033 artikli 15 lõike 2 tabelis 1 esitatud koefitsient
                                    
                                 
                                       DTFexcl
                                    
                                    
                                       =
                                    
                                    
                                       määruse (EL) 2019/2033 artikli 33 kohaselt hinnatud tuletisinstrumentide DTF, v.a artiklis 2 osutatud halvenenud turutingimustes tuletisinstrumentiga tehtud mis tahes tehingute väärtus; ning
                                    
                                 
                                       DTFincl
                                    
                                    
                                       =
                                    
                                    
                                       määruse (EL) 2019/2033 artikli 33 kohaselt hinnatud tuletisinstrumentide DTF, sealhulgas artiklis 2 osutatud halvenenud turutingimustes tuletisinstrumentidega tehtud mis tahes tehingute väärtus.
                                    
                                 
                     DTFexcl arvutamisel võetakse arvesse üksnes sellise päevase kauplemismahu väärtust, mis on seotud finantsinstrumentidega või finantsinstrumentide alusvaradega, millega kaubeldakse asjaomases kauplemiskohas kauplemissegmendis sellises olukorras, kus kõnealuse kauplemiskoha arvates esinesid halvenenud turutingimused.
            
         
         
            Artikkel 2
            Halvenenud turutingimuste periood
            Artikli 1 kohaldamisel tähendab halvenenud turutingimuste olukord olukorda, mille puhul on täidetud delegeeritud määruse (EL) 2017/578 artikli 6 lõikes 2 osutatud parameetrid ja kui nende halvenenud turutingimuste tõttu kauplemismahud suurenevad.
            Halvenenud turutingimuste olukorra alguse ja lõpu aeg on aeg, mille kauplemiskoht on kindlaks teinud vastavalt delegeeritud määruse (EL) 2017/578 artikli 6 lõikele 2.
         
         
            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. september 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 314, 5.12.2019, lk 1.
         
            (2)  Komisjoni 13. juuni 2016. aasta delegeeritud määrus (EL) 2017/578, millega täiendatakse Euroopa Parlamendi ja nõukogu direktiivi 2014/65/EL finantsinstrumentide turgude kohta seoses regulatiivsete tehniliste standarditega, millega täpsustatakse nõudeid turutegemise lepingute ja skeemide kohta (ELT L 87, 31.3.2017, lk 183).
         
            (3)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).